Dobré ráno.
Nikto vám nikdy nezaplatí toľko, koľko si zaslúžite.
Ľudia vám zaplatia iba toľko,
koľko si myslia, že si zaslúžite.
A vy ovládate ich zmýšľanie.
Nie takto...
hoci by to bolo super.
(smiech)
Bolo by to skutočne super.
Namiesto toho jasne definujte a komunikujte svoju hodnotu,
ak chcete, aby vám dobre zaplatili za vaše schopnosti.
Kto z vás chce mať dobrý plat?
Dobre, tak potom je táto prednáška pre vás všetkých.
Je univerzálna.
Nezáleží na tom, či podnikáte,
či ste zamestnanec alebo si hľadáte prácu.
Ani na tom, či ste muž alebo žena.
Dnes sa na túto tému pozriem očami podnikateľky,
pretože som si všimla, že ženy sa podhodnocujú viac ako muži.
Rozdiely v platoch mužov a žien sú stará známa téma.
Podľa Úradu pre pracovnú štatistiku
ženy zarobia len 83 centov za prácu, za ktorú muži zarobia dolár.
Možno vás prekvapí,
že sa to prenieslo aj do podnikateľského prostredia.
Podnikateľky zarobia 80 centov za prácu, za ktorú podnikatelia zarobia dolár.
Často som počula podnikateľky hovoriť,
že im nie je príjemné hovoriť o svojej vlastnej hodnote,
hlavne ak s podnikaním len začínajú.
Hovoria veci ako:
„Nechcem sa chvastať.“
„Moja práca by mala hovoriť sama za seba.“
„Nechcem sa vychvaľovať.“
Od podnikateľov som počula úplné iné veci
a myslím si, že práve tento postoj stojí ženy tých 20 centov.
Rada by som vám povedala o poradenskej firme,
ktorá klientom pomáha výrazne zvýšiť ich ziskovosť.
Je to moja firma.
Po roku som videla, ako klientom vďaka mojej spolupráci narastá profit,
a uvedomila som si, že musím prehodnotiť svoje ceny.
Vzhľadom na hodnotu mojich služieb som išla skutočne pod cenu.
Len ťažko sa mi k tomu priznáva, keďže som finančná poradkyňa.
(Smiech)
Je to moja práca.
Pomáham firmám oceniť ich hodnotu.
Realita je však realita
a tak som sa rozhodla posúdiť svoje ceny a svoju hodnotu.
Hľadala som odpovede na základné otázky o mojej hodnote.
Aké potreby majú moji klienti a ako ich dokážem naplniť?
Vďaka ktorým jedinečným schopnostiam im viem pomôcť lepšie než druhí?
Čo pre nich robím len ja?
Aké problémy dokážem pre klientov vyriešiť?
Akú pridanú hodnotu poskytujem?
Zodpovedala som si na tieto otázky,
definovala som, aká prínosná je moja práca pre klientov,
prepočítala som návratnosť ich investícií
a zistila som, že by som mala zdvojnásobiť ceny.
Zdvojnásobiť.
Priznám sa, že to pomyslenie ma vyľakalo.
Som expert, ale to neznamená, že nemám strach.
Vedela som, že mám tú hodnotu.
Bola som o tom presvedčená
a napriek tomu som bola vydesená.
Čo ak mi nikto toľko nezaplatí?
Čo ak klienti povedia:
„To je smiešne. Zošaleli ste?“
Skutočne to bola moja cena?
Nie cena mojej práce, ale moja.
Mala som takú hodnotu?
Mám dve nádherné dcérky, ktoré sú na mňa odkázané.
Som slobodná matka.
Na všetko som sama.
Čo ak moja firma skrachuje?
Čo ak zlyhám?
Viem však ako užiť liek,
ktorý predpisujem aj mojim klientom.
Naštudovala som si všetky fakty.
Vedela som, že mám tú hodnotu.
Pri nových zákazkách som teda pripravila návrhy s novými vyššími cenami,
poslala som ich klientom a komunikovala som im svoju hodnotu.
Ako tento príbeh skončil?
Klienti si ma aj naďalej najímali, odporúčali ma a som stále tu.
Tento príbeh som vám povedala,
pretože mať pochybnosti a strach je prirodzené a normálne.
Nedefinuje to však našu hodnotu
a nemalo by to limitovať náš potenciál zárobku.
Rada by som vám povedala ešte o žene,
ktorá sa naučila komunikovať svoju hodnotu a našla svoj hlas.
Patrí jej úspešná firma na tvorbu webov
a zamestnáva niekoľko ľudí.
Prvých pár rokov podnikania hovorila:
„Mám takú malú firmu na tvorbu webov.“
Presne toto hovorila klientom.
„Mám takú malú firmu na tvorbu webov.“
Týmto spôsobom a podobne v očiach perspektívnych a existujúcich klientov
znižovala nielen hodnotu firmy, ale aj tú svoju.
Malo to vplyv na jej schopnosť zarobiť toľko, koľko si zaslúžila.
Slovami a štýlom dávala najavo,
že sa neverí, že ponúka niečo s vysokou hodnotou.
Hovorila, že svoje služby priam rozdávala.
Vydala sa teda na cestu,
počas ktorej prevzala zodpovednosť za komunikáciu svojej hodnoty
a zmenu svojho posolstva.
Povedala som jej, že je veľmi dôležité,
aby každý z nás našiel vlastný hlas,
ktorý by bol autentický a úprimný.
Nesnažte sa znieť ako vaša švagriná len preto, že vie čokoľvek predať,
alebo ako váš vtipný sused, ak takí v skutočnosti nie ste.
Prestaňte si myslieť, že sa chvastáte.
Zamerajte sa na klientov.
Sústreďte sa na to, ako byť prospešní, a nebude to o vychvaľovaní.
Čo máte radi na svojej práci?
Pre čo sa viete v práci nadchnúť?
Ak budete vychádzať z tohto,
stane sa pre vás prirodzeným rozprávať o svojej hodnote.
Tá žena prijala svoj prirodzený štýl,
našla svoj hlas a zmenila posolstvo.
Medziiným prestala hovoriť, že má takú malú firmu na tvorbu webov.
Komunikácia posolstva jej dodala veľa síl.
Teraz za svoju prácu účtuje trikrát toľko ako predtým
a má viac a viac práce.
Povedala mi o nedávnom stretnutí so strohým a občas problémovým klientom,
ktorý pochyboval o pokroku pri optimalizácii vyhľadávača.
Predtým by to bolo pre ňu veľmi zastrašujúce,
ale teraz k tomu pristupovala inak.
Pripravila si potrebné informácie,
sadla si s klientom a povedala si,
že to nie je o nej, že to nie je nič osobné
a že to je o klientovi.
Prešla si s ním všetky údaje a čísla,
vlastnými slovami mu vysvetlila trendy a pokrok, ktorý urobili,
a svojím spôsobom, ale priamo mu povedala: „Toto sme pre vás urobili.“
Klient si to uvedomil a povedal: „Jasné, chápem.“
Keď mi to opisovala, povedala:
„Nebola som vydesená a nemala som pocit, že som slabá.
Predtým som sa tak cítila.
Teraz som vedela, že to zvládam.
Vedela som, čo robím. Bola som sebavedomá.“
Je dôležité, aby vás správne ohodnotili.
Ako ste mohli počuť,
dôsledky sa netýkajú len financií,
ale siahajú až do oblasti sebaúcty a sebavedomia.
Dnes som vám povedala dva príbehy.
Prvý bol o definovaní hodnoty a druhý o jej komunikovaní
a to sú dva faktory, ktoré vedú k plnému potenciálnemu zárobku.
To je tá rovnica.
Ak tu dnes sedíte a neplatia vám toľko, koľko si zaslúžite,
bola by som rada, keby ste ju použili.
Len si predstavte, aký by to bol život,
o koľko viac by sme mohli urobiť,
o koľko viac by sme mohli dať spoločnosti,
ako lepšie by sa nám plánovala budúcnosť,
ako by sme sa cítili ohodnotení a rešpektovaní,
keby sme zarábali toľko, koľko len potenciálne môžeme
a uplatnili našu plnú hodnotu.
Nikto vám nikdy nezaplatí toľko, koľko si zaslúžite.
Zaplatia vám iba toľko, koľko si myslia, že si zaslúžite,
a to, čo si myslia, ovládate vy.
Ďakujem.
(potlesk)